钦定古今图书集成/明伦汇编/官常典/第617卷 > 汤绍恩
## 钦定古今图书集成/明伦汇编/官常典/第617卷 > 汤绍恩

按《明外史循吏传》：“绍恩字汝承，四川安岳人。父佐，弘
治初举进士，仕至参政。绍恩以嘉靖擢第，十四年由
户部郎中出为德安知府，寻移绍兴。为人宽厚长者，
政持大体，不屑苛细，人自不敢欺。性俭素，内服疏布，
外以父所遗故袍袭之。居身清白，未尝以廉自矜。始
至，见郡学隘且颓敝，为扩而新之。乐舞久废，特延他”
郡道士之知乐，为饰器习舞，自是声容可观。广设社
学，镌朱子《小学书礼》。蒙师训之，朔望师率童子进谒，
则亲为讲授，召僚属观其肄习而赏劳焉。士大夫不
知家庙制，镌家礼颁之，俾有所准。岁大旱，徒步祷烈
日，中雨即降。缓刑罚，恤贫弱，旌节孝，民情大和。其最
称永利者，则为三江闸，所辖山阴、会“稽、萧山三邑之
水，尽汇三江口入海。旱则倾泻为灾，涝则泛滥滋患。
且潮汐日至，其来也拥沙而入，其退也停沙而去。天
久不雨，则潮益深入，而沙益积如丘陵。一遇霪潦，则
水为沙阻，不能骤泄，良田尽成巨浸。”当事者不得已，
决塘以泻之。塘决则忧旱，岁苦修筑无已。时绍恩遍
行水道，至三江之口，见两山对峙，水灌其中，喜曰：“此
下必有石根，余于此建闸乎？”诹于上下，咸言不便。绍
恩意坚，募善水者探之，下果有石脉横亘两山间。遂
锐意兴工，先投以铁，使蛟龙畏而远徙；次填以石，继
以笼盛瓷屑沉之，使䲡鲵不敢穿穴，工有端矣，屡为
潮所冲，不能就，怨讟烦兴。绍恩不为动，曰：“毁则吾筑
基愈固，何虑不成。”乃祷于海神，潮不至者累日，工遂
竣。修五十馀寻，为闸二十有八以应。列宿于内为备
闸三：曰经溇，曰撞塘，曰平水，以防大闸之崩溃。闸外
两涯，则筑石堤四百馀丈，扼潮使不为闸患。既成，刻
水则于柱石间，俾后人相水势，以时启闭。自是水田
尽变为沃壤，三邑万亩，百里之间，无忧水旱矣。士民
德之，立庙闸左，岁时奉祀不绝。绍恩屡迁山东右布
政使，致仕归，年九十七而卒。初，绍恩之将诞也，家人
咸梦绍兴城隍来谒。及生，有峨眉僧过其门，予之饭，
请名。僧默计曰：“当以绍名。他日有称绍者，其将承是
儿恩乎？”因名绍恩，字汝承。后果符其梦云。